Super Bowl 56: Najava i zanimljivosti
Los Angeles je bio domaćin jednom od najgledanijih sportskih događaja na svijetu - Super Bowl utakmici. Za trofej najboljeg tima američkog fudbala takmičili su se LA Ramsi i Cincinnati Bengalsi.
U nedelju će za pobjednika Super Bowl utakmice u američkom fudbalu igrati timovi Los Angeles Rams i Cincinnati Bengals. Time će na SoFi stadionu u Los Angelesu, na kojem su Ramsi inače domaćini, biti okončana sezona Nacionalne fudbalske lige (NFL) 2021/22. Ovo će biti tek drugi put u istoriji da se neki tim za Super Bowl bori na svom stadionu. Nakon 54 finala u kojima su obje ekipe igrale na neutralnom terenu, prošle godine su Tampa Bay Buccaneersi i Tom Brady kod kuće bili bolji od Kansas City Chiefsa i Patricka Mahomesa (31-9). Lokacije za Super Bowl se biraju nekoliko godina unaprijed i obično je riječ o toplijim dijelovima SAD, imajući u vidu da se igra u februaru (ranije u januaru). Tako je najviše finala do sada odigrano na području Miamija (11), New Orleansa (10) i Los Angelesa (7). S obzirom da u Los Angelesu već nekoliko dana vladaju visoke temperature, očekuje se da bi ovo moglo biti jedno od finala odigranih po najvišim temperaturama. Rekord drži Super Bowl održan upravo u Los Angelesu 14. januara 1973. (Miami-Washington), kada je izmjereno 28,9°C. SoFi stadion je koštao više od 5 milijardi dolara i jedan je od namodernijih u SAD, a otvoren je u septembru 2020. Kapacitet je 70.240, a za velike događaje može biti proširen za još 30.000 ljudi. Na njemu će 2028. biti otvorene i zatvorene Ljetne olimpijske igre. Ovaj stadion je specifičan po još jednoj stvari - osim Ramsa, na njemu domaće utakmice igra i drugi NFL tim iz Los Angelesa – Chargersi. U NFL-u je to slučaj još samo sa timovima iz New Yorka – Jetsi i Giantsi domaćinstvo dijele na MetLife stadionu u New Jerseyu. Kao i obično, prosječnom navijaču bit će veoma teško prisustvovati Super Bowlu. Nekoliko dana prije utakmice, najjeftinije ulaznice su koštale oko 5.000 dolara, a najskuplje i više od 50.000 dolara. Neki od VIP grupnih paketa iznosili su i po nekoliko stotina hiljada dolara. Super Bowl naizmjenično prikazuju tri američke TV kuće: NBC, CBS i FOX, koje ponekad zamijene prava kako bi imale veću korist od objedinjavanja sportskih događaja. Tako će utakmicu ove godine umjesto CBS-a emitovati NBC, koji prenosi i Zimske Olimpijske igre. Prošli Super Bowl je u SAD gledalo oko 92 miliona ljudi, što je najmanje još od 2006. godine kada je oko 90 miliona gledalo Pittsburgh Steelerse i Seattle Seahawkse. Najviše – 114 miliona gledalaca - je 2015. pratilo finale između New England Patriotsa i Seattlea. Ove godine se očekuje više od 100 miliona. Osim zbog sporta, Super Bowl je jedan od najgledanijih sportskih događaja na svijetu i zbog čuvenih reklama, kojih se u prosjeku proteklih godina emitovalo oko 80, iako ih je znalo biti i više od 100. Reklame obično traju 30 sekundi, a neki oglašivači uzmu i po dva takva termina. NBC je 3. februara saopštio da je dio slotova od po 30 sekundi za ovogodišnju utakmicu prodao po cijeni od 7 miliona dolara. U protekle dvije godine, reklama od 30 sekundi je prosječno koštala oko 5,5 miliona dolara, a ove se očekuje da iznos ide i do 6,5 miliona dolara. NBC je objavio i da je više od 30 novih kompanija zakupilo slotove u poređenju sa prošlom godinom. Osim uobičajenih oglašivača iz oblasti telekomunikacija, hrane, pića, automobila i drugih, ove godine će biti nekoliko reklama kompanija koje se bave kriptovalutama. Drugi razlog zbog kojih Super Bowl prate i oni koji nisu ljubitelji američkog fudbala je šou na poluvremenu - ove godine nastupa pet rap i R&B zvijezda: Mary J. Blige, Dr. Dre, Snoop Dogg, Eminem i Kendrick Lamar. Od njih, jedino je Blige kao gošća već nastupala na Super Bowlu 2001. godine. Ramsi su do sada igrali četiri Super Bowla, uz omjer 1-3. Pobijedili su Tennessee Titanse 2000. godine, a poraženi 1980, 2002 i 2019. To znači da im je ovo drugo finale otkako ih vodi Sean McVay - prošli put ih je nadigrao New England, od kojeg su izgubili i 2002. McVay ima samo 36 godina. Preuzeo je Ramse 2017. kao najmlađi trener u istoriji lige. Već prve sezone je izabran za trenera godine, a najmlađi je trener koji je ikada ušao u playoff, pobijedio u playoffu i došao do Super Bowl utakmice. Kako to već često ide sa timovima iz SAD, Ramsi su mijenjali gradove i vlasnike u nekoliko navrata. Počeli su u Clevelandu 1936, pa se preselili u Los Angeles 1946, pa u St. Louis 1994, da bi se na kraju 2016. vratili u Los Angeles. Bengalsi imaju drugačiju istoriju. Osnovani su 1967. i od početka igraju u Cincinnatiju. Do sada su u finalu igrali dva puta i oba puta gubili od San Francisco 49ersa (1982 i 1989), što znači da im je ovo prvi Super Bowl nakon više od 30 godina. Prije samo dvije godine bili su najlošiji tim lige sa dvije pobjede u 2019, a godinama ih prati oznaka ekipe koja razočarava svoje navijače. U playoffu pobjedu nisu imali od 1991. godine, a ove godine su protiv Tennesseea ostvarili prvu playoff pobjedu u gostima u istoriji. Trener Bengalsa također spada među mlađe u ligi - Zac Taylor ima 39 godina i vodi ovu ekipu od 2019. Za njega je zanimljivo da je prije preuzimanja Bengalsa dvije godine bio trener upravo u McVayovom stručnom štabu u Ramsima – pa i kada su poraženi u borbi za Super Bowl 53. Kladionice su Ramsima dale ulogu blagih favorita, uz prednost od 4,5 poena, između ostalog i zbog domaćeg terena. Očekuje se nešto viši skor jer su obje ekipe u regularnoj sezoni napadački bile u vrhu NFL-a, sa identičnim brojem postignutih poena – 460, odnosno, 27,1 po meču. Ramsi su u sezoni imali omjer 12-5 (5-3 kod kuće), te još 3 pobjede u playoffu. Bengalsi su sezonu okončali sa omjerom 10-7 (5-3 u gostima), uz 3 playoff uspjeha, uključujući pobjede protiv favoriziranih ekipa Tennessee i Kansas City. Posebno je impresivna bila pobjeda protiv Kansasa, kojeg su tako spriječili da treću godinu za redom igra Super Bowl. Bengalsi su na poluvremenu gubili 10-21, da bi konačni rezultat poslije produžetka iznosio 27-24. Za Bengalse se znalo da imaju veliku perspektivu, ali malo ko je očekivao da će već ove godine ići do kraja. Joe Burrow je u drugoj godini igranja pokazao ono što se prije teške povrede dalo naslutiti u rookie sezoni - da je jedan od najperspektivnijih quarterbackova lige. Bengalsi su godinama gradili ovaj tim – većinu ključnih igrača su sami izabrali na draftu, uključujući wide receivere Teea Higginsa i Ja’Marra Chasea (on i Burrow su 2019. osvojili univerzitetsku titulu sa LSU), running backa Joe Mixona, te kickera Evana McPhersona. McPherson je interesantan jer je pokazao da se dobar kicker može izabrati i na draftu, što nije čest slučaj u NFL-u, gdje većina najuspješnijih kickera svih vremena nije ulazila u timove na taj način. Većina ekipa draft koristi da bi se pojačala na drugim pozicijama. U svojoj prvoj profesionalnoj sezoni McPherson je pogodio 28 od 33 field golova (84,8%), a posebno se istakao u playoffu gdje je bio uspješan svih 12 puta, uključujući i pobjedničke golove protiv Tennesseea i Kansas Citya u posljednjim sekundama. Potencijalno najveći problem za Bengalse bi mogla biti ofanzivna linija koja štiti quarterbacka. Burrow je protiv Titansa bio sackovan (oboren) čak 9 puta, a Bengalsi su u regularnoj sezoni bili treći najgori tim u toj kategoriji, sa 55 dozvoljenih sackova. Loša vijest za Bengalse je što su Ramsi sezonu završili kao treći po uspješnosti obaranja protivničkog quarterbacka (50 sackova). Ramsi godinama imaju jednu od boljih odbrana lige, na čelu sa Aaronom Donaldom (tri puta NFL defanzivac godine). Osim Donalda, Ramsi su na draftu birali i svoje najjače ofanzivno oružje, Coopera Kuppa, koji iza sebe ima sezonu karijere, te je ligu predvodio u tri ključne kategorije na poziciji wide receivera: broj uhvaćenih lopti (145), pređenih jardi (1.947) i touchdowna (16). Ipak, Ramsi neke od važnijih članova tima nisu draftovali nego su ih dobili u razmjenama igrača. Tako su tokom ove sezone doveli wide receivera Odella Beckhama, te još jednog vrhunskog defanzivca Vona Millera, koji je sa Denverom 2016. osvojio Super Bowl i bio MVP te utakmice. Prije početka sezone Ramsi su quarterbacka Jareda Goffa poslali u Detroit, u zamjenu za Matthewa Stafforda, za kojeg su vjerovali da ih kao ključno pojačanje može odvesti do kraja. Njemu je ovo 13-ta sezona, ali je tek sa Ramsima zabilježio prvu playoff pobjedu u karijeri. Već dovođenjem Stafforda se znalo da Ramsi idu na sve ili ništa. Koliko su pažnje posvetili jačanju tima trejdovima, ove ali i prethodnih sezona, pokazuje činjenica da u prvoj rundi drafta nisu birali od 2016. godine (Goff) – i neće imati pik prve runde do 2024. U Los Angelesu je 15. januara 1967. odigran i prvi Super Bowl, između Green Bay Packersa i Kansas City Chiefsa (35-10). Najviše pobjeda imaju New England i Pittsburgh (po 6), a slijede Dallas Cowboysi i San Francisco (po 5). New England ima najviše nastupa u finalu (11). Računajući i period prije Super Bowl ere, najviše titula imaju Packersi - 13, od čega 4 Super Bowla. Četiri prva Super Bowla igrali su pobjednici dvije lige: NFL (osnovana 1920.) i AFL (osnovana 1960.). Njihovim spajanjem 1970. godine nastala je liga koju danas znamo kao NFL. Nakon spajanja, timovi su podijeljeni u dvije konferencije – National Football Conference (NFC) i American Football Conference (AMC) – a svaka se sastoji iz četiri divizije sa po četiri tima. Pobjednici konferencija takmiče se za Super Bowl trofej. Pobjednički pehar se zove po Vincentu Lombardiju koji je kao trener sa Packersima osvojio dva prva Super Bowla. Lombardija smatraju za jednog od najvećih, ako ne i najvećeg trenera američkog fudbala, čiji timovi nikada nisu završili sezonu sa negativnim omjerom.